Toshkent moliya instituti. Toshkent moliya instituti (qisqartmasi TMI) – 1991—2024-yillarda moliya-kredit sohasida mutaxassislar tayyorlagan yirik oliy oʻquv yurti. Tarixi. 1931-yilda Toshkent shahrida Oʻrta Osiyo moliya-iqtisod instituti tashkil etilgan, unga keyinroq, Toshkent moliya-iqtisod instituti, 1962-yilda Toshkent xalq xoʻjaligi instituti nomi berilgan. 1991-yil 13-mayda Toshkent xalq xoʻjaligi institutining moliya-iqtisod va hisob-iqtisod fakultetlari negizida tashkil etilgan. 1999-yildan eʼtiboran Kasb taʼlimi „Buxgalteriya hisobi va audit“ taʼlim yoʻnalishi boʻyicha oʻqishga qabul qilish yoʻlga qoʻyildi. 2004-yilga kelib, institutning „Hisob-iqtisod“ va „Kredit-iqtisod“ fakultetlari negizida „Boshqaruv“ fakulteti barpo etildi. Boshqaruv fakulteti „Kasb taʼlimi“, „Statistika“ va „Menejment“ yoʻnalishlari boʻyicha bakalavrlar tayyorlay boshladi. Institut rektorining 2005-yil 27-avgustdagi 137-sonli buyrugʻiga asosan Moliya-iqtisod fakultetida tayyorlanayotgan „Soliqlar va soliqqa tortish“ va „Sugʻurta ishi“ taʼlim yoʻnalishlari negizida Soliq va sugʻurta ishi fakulteti tashkil qilindi. 2011—2012-oʻquv yilidan eʼtiboran fakultetning nomi Sugʻurta fakulteti, deb oʻzgartirildi. 2007-yil 19-oktyabrda „Moliya“ kafedrasi negizida institut rektorining 153-sonli buyrugʻi bilan „Gʻaznachilik ishi“ kafedrasiga asos solindi. 2007-yil „Bank ishi“ kafedrasi negizida „Bank hisobi va audit“ kafedrasi tashkil topdi va oʻz faoliyatini boshladi. 2005-yilda „Makro va Mikroiqtisodiyot“ kafedrasi „Biznes va iqtisodiyot“ kafedrasi, deb nomlandi va mutaxassis tayyorlaydigan kafedralar safiga kiritildi. 2007-yil 5-noyabrda „Moliya injiniringi“ va „Bozordagi faoliyat va operatsiyalar“, „Investitsiyalarni moliyalashtirish“ yoʻnalishlari negizida Loyihalarni moliyalashtirish fakulteti tashkil topdi. 2007-yil 30-noyabrda ikkita yangi taʼlim yoʻnalishi – „Moliya injiniringi“ va „Bozordagi faoliyat va operatsiyalar“ ochilganligi munosabati bilan „Moliya injiniringi va bozorlar“ kafedrasi ochildi va 2010-yildan „Moliya bozori va qimmatli qogʻozlar“, deb nomlandi. 2009-yil 30-mayda „Umumiqtisodiy nazariya va iqtisodiy pedagogika“ kafedrasi „Iqtisodiyot nazariyasi“ va „Pedagogika va psixologiya“ kafedralariga ajratildi. Institut rektorining 2010-yil 10-fevraldagi 44-sonli buyrugʻiga asosan institutning „Buxgalteriya hisobi“ kafedrasi negizida „Budjet hisobi“ kafedrasi tashkil etildi. 2009-yilda Umumiqtisod fakultetining nomi davr talabiga mos ravishda Budjet hisobi va gʻaznachilik fakulteti, deb oʻzgartirildi. 2009–yil sentyabr oyidan fakultet nomi Budjet hisobi va davlat jamgʻarmalari fakulteti, deb nomlandi. 2017-yil iyun oyida „Falsafa va Oʻzbekistonda demokratik jamiyat qurish nazariyasi va amaliyoti“ va „Oʻzbekiston tarixi“ kafedralari birlashtirilib, kafedraning rasmiy nomi „Ijtimoiy fanlar“, deb nomlandi. Institutda 7 ta fakultet (iqtisod; soliqlar va sugʻurta; buxgalteriya hisobi va audit; budjet hisobi va gʻaznachilik; bank ishi; moliya; sirtqi) va magistratura, 25 kafedra, akademik litsey, soliq litseyi, bank kolleji, biznes maktabi, malaka oshirish instituti, iqtisodiy bilimlarni tarqatish markazi va boshqa boʻlimlar faoliyat koʻrsatadi. 2020—2021-oʻquv yili holatiga koʻra, institutda 8 ta fakultet hamda magistratura boʻlimida jami 9100 nafar, shundan 21 ta taʼlim yoʻnalishlarida 8600 nafar, 14 ta magistratura mutaxassisliklarida 500 nafar talabalar tahsil olgan. Institutda 354 professor oʻqituvchi, jumladan, 38 fan doktori va professor, 154 fan nomzodi va dotsent ishlagan. Institut moliya, bank ishi, soliq, sugʻurta, menejment, qimmatli qogʻozlar va fond birjasi, loyihalarni moliyalashtirish, buxgalteriya hisobi va audit, kasbiy pedagogik taʼlim yoʻnalishlari boʻyicha bakalavrlar hamda 25 iqtisodiy mutaxassislik boʻyicha magistrlar tayyorlaydi. 2020-yil 1-yanvardan oʻzini oʻzi moliyalashtirish tizimiga oʻtkazilgan. Institut faoliyati M. M. Qoriyev, Yuriy Shenger, N. N. Shabanova, X. R. Sobirov, Murod Sharifxoʻjayev, Ahmad Oʻlmasov, 3. Yoʻldoshev, Yorqul Abdullayev kabi olimlar nomlari bilan bogʻliq. Institut mustaqillik yillarida 150 000 dan ortiq mutaxassis kadrlar tayyorladi. Institutda aspirantura va doktorantura bor. AQSH, Angliya, Fransiya, Germaniya, Janubiy Koreya, Yaponiya, Malayziya, Belarus Respublikasi kabi rivojlangan chet el davlatlarining turdosh universitetlari bilan oʻquv-ilmiy sohalarda hamkorlik qiladi. 2024-yil 7-fevraldagi PQ-62-sonli prezident qarori bilan Toshkent davlat iqtisodiyot universitetiga qoʻshib yuborilgan. Bakalavr. Kunduzgi. Institutda quyidagi yoʻnalishlarda kunduzgi taʼlim beriladi: Sirtqi. Institutda quyidagi yoʻnalishlarda sirtqi taʼlim beriladi: Havolalar. [[Turkum:Toshkent institutlari|Moliya]] [[Turkum:Toshkent shahridagi tugatilgan taʼlim muassasalari]] [[Turkum:1991-yilda Oʻzbekistonda tashkil etilganlar]]